Diari Oficial de la Generalitat Valenciana


Sumari del DOGV 3346, del 07-10-1998 (1998/8346)

ORDRE de 23 de setembre de 1998, de la Conselleria d'Agricultura, Pesca i Alimentació, per la qual es modifica l'Ordre de 15 d'abril de 1998, que regula les ajudes per a millorar les condicions de producció i comercialització de la mel en la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3346

Data del DOGV
:   07-10-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/8346


Data del document
:   23-09-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 23 de setembre de 1998, de la Conselleria d'Agricultura, Pesca i Alimentació, per la qual es modifica l'Ordre de 15 d'abril de 1998, que regula les ajudes per a millorar les condicions de producció i comercialització de la mel en la Comunitat Valenciana. [1998/A8346]
  
Amb data 4 de maig de 1998, la Conselleria d'Agricultura, Pesca i Alimentació va publicar l'Ordre de 15 d'abril de 1998, per la qual s'estableixen ajudes per a millorar les condicions de producció i comercialització de la mel en la Comunitat Valenciana.
  
Aquestes ajudes es van convocar a mitjan exercici pressupostari de 1998, com a conseqüència del retard en l'aprovació del programa nacional de millora de la producció i comercialització de la mel presentat per Espanya, materialitzada per decisió de la Comissió de data 11 de març de 1998.
  
En el moment actual s'ha constatat la impossibilitat de justificar determinades inversions, per a les quals s'han concedit ajudes, amb anterioritat al mes d'octubre. Al mateix temps, la peculiaritat del sector apícola aconsella l'establiment de sistemes de control d'execució d'inversions diferents als que s'apliquen en altres línies d'ajudes.
  
Per tot això, a proposta del director general de Desenvolupament Rural i Producció Agrària,
  
ORDENE
  
Article únic
  
Es modifica l'Ordre de 15 d'abril de 1998, per la qual s'estableixen ajudes per a millorar les condicions de producció i comercialització de mel en la Comunitat Valenciana (DOGV núm. 3.234, de 04.05.98), en els articles 10, 11 i 12, que queden redactats de la manera següent:
  
«Article 10
  
El sol·licitant haurà de comunicar a l'oficina de la Conselleria d'Agricultura, Pesca i Alimentació encarregada de la tramitació de la petició, la inversió realitzada abans de l'1 de setembre de l'any per al qual es concedeix l'ajuda. L'incompliment d'aquest termini suposarà, després de la incoació d'un expedient amb audiència a l'interessat, la resolució de les ajudes. Tot això, llevat que s'haguera prorrogat el termini expressament a petició de l'interessat i per causes de força major.
  
Per a les ajudes concedides el 1998 s'amplia aquest termini fins al 31 d'octubre.
  
Article 11
  
Per al pagament de la subvenció, l'interessat haurà d'aportar amb anterioritat a les dates indicades en l'article 10, les factures de les despeses ocasionades i els justificants de pagament corresponents. Aquests consistiran en còpia de la transferència bancària o document bancari de l'ingrés, si el pagament s'ha realitzat mitjançant xec o efectiu.
  
En el cas que, una vegada arribat el termini indicat en l'article anterior, no s'haguera realitzat el pagament de la inversió en la totalitat, es presentarà, a més, un aval bancari, per l'import encara no pagat, a favor del proveïdor corresponent.
  
Els serveis tècnics responsables de la gestió d'aquesta ajuda en l'àmbit de les oficines comarcals comprovaran que la documentació aportada justifica la realització de la inversió.
  
Així mateix, almenys en el 5% de les sol·licituds d'ajuda concedida es realitzarà una inspecció per comprovar els programes desenvolupats i les inversions executades, en les condicions i circumstàncies adequades segons la naturalesa d'aquestes inversions.
  
En els expedients d'ajudes en què s'incloga contractació de personal caldrà presentar els justificants de la despesa realitzada fins a les dates assenyalades en l'article anterior, juntament amb els contractes del personal, en els quals se'n preveja la continuïtat durant la resta de l'any. En vista d'aquests, la Direcció General autoritzarà el pagament de les ajudes fins al 31 de desembre de l'any per al qual es concedeix l'ajuda, data en la qual caldrà aportar els justificants corresponents de la despesa realitzada. Aquesta quantitat no podrà superar el 40% de l'import de l'ajuda concedida al beneficiari.
  
Per beneficiar-se del pagament previst en el paràgraf anterior, serà necessari presentar carta de pagament garantia de la pòlissa d'assegurament, a càrrec de qualsevol entitat oficialment reconeguda, a favor de la Generalitat Valenciana-Conselleria d'Agricultura, Pesca i Alimentació.
  
En vista dels justificants aportats, la Direcció General autoritzarà el pagament de les ajudes pels conceptes previstos en la memòria descriptiva de les millores i amb el límit màxim del pressupost detallat, independentment que el valor de la inversió siga superior, d'acord amb les factures amb els projectes aportats.»
  
«Article 12 (que incorpora un nou paràgraf final)
  
El compliment de la finalitat de la subvenció el verificaran els serveis tècnics de la Conselleria d'Agricultura, Pesca i Alimentació. Aquests realitzaran inspeccions per comprovar que les inversions i actuacions subvencionades, a càrrec d'aquesta ordre, compleixen l'objectiu de millorar les condicions de producció i comercialització de la mel, i es podran dur a terme en els cinc anys següents al pagament de l'ajuda. Es concentraran especialment en els primers anys, depenent de la naturalesa del bé.»
  
DISPOSICIÓ ADDICIONAL
  
Aquesta ordre serà aplicable, en conjunt, a les subvencions atorgades en el present any 1998 que, per la naturalesa de la inversió auxiliada, necessiten una ampliació del termini de justificació en les condicions establides en aquesta ordre modificativa.
  
DISPOSICIONS FINALS
  
Primera
  
Es faculta el director general de Desenvolupament Rural i Producció Agrària perquè dicte totes les disposicions que calguen per al desenvolupament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 23 de setembre de 1998
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ